text: 19-årig koldingenser på vej til EM
  11 oktober 2015 kl. 15.28
  Et handicap er ikke nogen hindring for at komme til tops.
  19-årige Rasmus Damkjær Hansen er på vej til EM i parabordtennis, der bliver afholdt i Vejle.
  - Det er da en stor oplevelse. Det hele er lige lidt mere professionelt end det jeg er vant til, siger Rasmus Damkjær Hansen til TV SYD.
  Han mangler to fingre på hver hånd, og har korte underarme. Og så er hans ene lårben kortere end det andet. Derfor har han en protese til både hånden og benet. Men Rasmus Damkjær Hansen lader sig ikke slå ud af sit handicap.
  - Det er vigtigt, at man hanker op i sig selv, selv om man har et handicap, så man ikke bare forfalder til at sætte sig i sofaen og se tv og spille computer hele tiden. Jeg synes, det er vigtigt, at man også kommer ud og bruger kroppen, siger Rasmus Damkjær Hansen.
  Hans mål for det kommende EM er ikke en topplacering, men blot at få samlet noget værdifuld kamperfaring.
  - Jeg glæder mig helt vildt til at komme i gang, siger han.
  